Uznesenie Európskeho parlamentu o celosvetovej výzve: urobiť chudobu vecou minulosti



Úradný vestník 157 E , 06/07/2006 S. 0397 - 0400



P6_TA(2005)0289 Celosvetová výzva: urobiť chudobu vecou minulosti Uznesenie Európskeho parlamentu o celosvetovej výzve: urobiť chudobu vecou minulosti Európsky parlament, - so zreteľom na "Päťku proti hladu", vytvorenú na svetovom summite o boji proti chudobe, ktorého výsledkom bolo prijatie celosvetovej výzvy na boj proti chudobe, iniciovanej prezidentom Lulom z Brazílie na Svetovom sociálnom fóre v januári 2005, - so zreteľom na Deklaráciu o boji proti hladu a chudobe z New Yorku z 20. septembra 2004, ktorú podpísalo 111 vlád krajín, vrátane všetkých členských štátov EÚ, - so zreteľom na rozvojové ciele milénia (RCM) a blížiace sa zasadnutie OSN na vysokej úrovni, ktoré ma za úlohu zrevidovať pokrok RCM a ktoré sa má uskutočniť v septembri 2005, - so zreteľom na oznámenia Komisie KOM(2005)0132, KOM(2005)0133 a KOM(2005)0134 z 12. apríla 2005 o urýchlení pokroku smerom k dosiahnutiu miléniových rozvojových cieľov, - so zreteľom na zasadnutie Rady pre rozvoj, ktoré sa konalo v máji 2005, - so zreteľom na článok 108 ods. 5 rokovacieho poriadku, A. keďže extrémna chudoba postihuje viac ako jednu miliardu ľudí a keďže v subsaharskej Afrike žije viac ako 300 miliónov ľudí v úplnej chudobe a milióny ľudí každoročne zomierajú z dôvodu nedostatku zdravotnej starostlivosti, čistej vody, riadneho bývania a primeranej výživy, B. keďže druhá polovica roku 2005 je historickou príležitosťou pre EÚ a jej členské štáty, aby prejavili svoje vedúce postavenie v otázkach rozvoja na summite G8 v Gleneagles, v septembri na konferencii RCM v New Yorku a v decembri na ministerskej konferencii Svetovej obchodnej organizácie (WTO) v Hongkongu, C. keďže dosiahnutie RCM a boj proti chudobe si vyžiadajú, aby všetci prispievatelia zvýšili kvantitu a kvalitu pomoci, aby vytvorili spravodlivejší obchod a odpustili dlhy, ktoré nie sú udržateľné, a keďže dve tretiny rozvojových krajín vynakladajú viac prostriedkov na splácanie dlhov ako na základné sociálne služby, D. keďže veľká časť pomoci je tzv. "viazanou pomocou", čo znamená, že finančné prostriedky sa poskytujú pod podmienkou, že tovar a služby sa musí nakúpiť od krajiny poskytujúcej pomoc; keďže "viazaniu" pomoci sa pripisuje výrazné zvýšenie výdavkov na obstarávanie o približne 5 miliárd dolárov, E. keďže prísun oficiálnej rozvojovej pomoci EÚ sa zvýšil, veľká časť tohto zvýšenia je dôsledkom krokov na odpustenie dlhov, ktorý je v rozpore s konsenzom z Monterrey, podľa ktorého by mala byť iniciatíva vysoko zadlžených chudobných krajín plne financovaná z dodatočných zdrojov, F. keďže odpustenie dlhov, ktoré pán Blair oznámil v predvečer summitu skupiny G8, predstavuje 2 miliardy USD ročne a keďže sa vzťahuje na 18 zo 165 rozvojových krajín a týka sa len medzinárodných finančných inštitúcií, Všeobecne 1. víta záväzok britského predsedníctva postaviť na prvé miesto rozvoj a boj proti chudobe s osobitným zameraním na Afriku; vyzýva Spojené kráľovstvo, aby využilo svoje predsedníctvo v skupine G8 na začlenenie chudoby do stredobodu záujmu medzinárodnej a európskej agendy; 2. vyjadruje svoje hlboké znepokojenie nad tým, že subsaharská Afrika doteraz nedosiahla a ani nie je na ceste k dosiahnutiu čo len jedného z ôsmich RCM do roku 2015; 3. berie na vedomie závery správy o hodnotení ekosystémov milénia, v ktorej sa hovorí, že pokračujúce ničenie svetového ekosystému bude prekážkou k plneniu RCM; 4. víta preto uznanie rozvoja Afriky ako prioritného cieľa EÚ, ako aj skutočnosť, že sa zvýši úsilie na pomoc africkým krajinám pri dosahovaní RCM; 5. zdôrazňuje, že EÚ musí postaviť ženy a dievčatá do stredobodu svojej rozvojovej politiky, ak chce zaznamenať pokrok v dosahovaní RCM; 6. domnieva sa, že skutočný boj proti chudobe si vyžaduje ustanovenie komplexnej udržateľnej rozvojovej politiky, aby bolo možné zvýšiť výrobnú kapacitu rozvojových krajín; 7. verí, že boj proti chudobe sa musí zakladať na uznaní práva krajiny alebo regiónu demokraticky vymedziť svoje politiky, priority a stratégie na ochranu živobytia a sociálnych, hospodárskych a kultúrnych práv pre svoje obyvateľstvo; 8. poznamenáva, že organizácie občianskej spoločnosti musia zohrávať rozhodujúcu úlohu, aby boli hybnou silou v krajinách s akútnymi rozvojovými ťažkosťami, musia zmobilizovať rozsiahle aktivity a vyvíjať tlak na to, aby boli vedúci činitelia zodpovední za svoje záväzky; víta preto iniciatívu celosvetovej aliancie "Celosvetová výzva na boj proti chudobe"; 9. zdôrazňuje naliehavú potrebu zvýšenia investícií do rozvojových krajín; v tomto kontexte berie na vedomie význam medzinárodnej diskusie zameranej na hľadanie nových a dodatočných zdrojov na financovanie verejných investícií a politík, ktoré priamo súvisia s RCM a poskytujú základ pre ekonomický rast na čele so súkromným sektorom; 10. zdôrazňuje, že rozvojová pomoc je len jedným z mnohých faktorov, ktoré môžu prispieť k dosiahnutiu RCM, a že ju musia sprevádzať iné opatrenia, akými sú spoľahlivé, zodpovedné a transparentné inštitúcie, dodržiavanie ľudských práv a medzinárodných záväzkov, rovnosť pohlaví, primerané obchodné a investičné pravidlá, transfer vedomostí a bezpečnosť; 11. žiada, aby sa bojovalo intenzívnejšie proti pašovaniu zbraní do afrických krajín a aby sa sprísnili kontroly a obmedzil obchod so zbraňami do týchto krajín; 12. žiada, aby EÚ zaviedla účinné kontroly európskych nadnárodných spoločností v súvislosti s ich úlohou pri financovaní ozbrojených konfliktov, ťažbe surovín a rešpektovaní práv miestnych spoločenstiev a podporuje aktivity vlád afrických štátov zamerané na tento cieľ; Úrovne pomoci a jej kvalita 13. víta, že Rada potvrdila svoj záväzok poskytnúť do roku 2015 pomoc vo výške minimálne 0,7 % HDP a do roku 2010 vo výške minimálne 0,56 %; žiada, aby Komisia a Rada zabezpečili, že členské štáty naplnia tento sľub zriadením monitorovacích mechanizmov, ktoré umožnia, že úrovne pomoci členských štátov budú na všetkých nasledujúcich stretnutiach Rady pre rozvoj preskúmané transparentným spôsobom; 14. víta aktívne zapojenie nových členských krajín, ktoré pristúpili k EÚ po roku 2002, do politiky pomoci Spoločenstva a s uspokojením konštatuje ich zapojenie do dosahovania 0,17 % pomeru oficiálnej rozvojovej pomoci a HND do roku 2010 a 0,33 % do roku 2015; 15. žiada o lepšie využitie existujúcej pomoci, predovšetkým presmerovaním priorít tak, aby sa zamerali na RCM, a zlepšením monitorovania verejných financií poskytovaných zo strany EÚ na boj proti korupcii a na zvýšenie transparentnosti; 16. žiada, aby Komisia vynaložila väčšie úsilie na zosúladenie pomoci EÚ a členských štátov; v tejto súvislosti žiada, aby stratégie koordinácie a komplementarity EÚ takisto zahŕňali súkromný sektor a predstaviteľov občianskej spoločnosti; 17. víta návrh Komisie na vypracúvanie pravidelnej správy o stave Únie, pokiaľ ide o účinnosť pomoci, v spolupráci Komisie a členských štátov; 18. vyjadruje znepokojenie nad tým, že zatiaľ len tri členské štáty (Írsko, Švédsko a Spojené kráľovstvo) úplne odstránili viazanie ich bilaterálnej pomoci a že niektoré členské štáty naďalej "viažu" takmer všetku svoju pomoc; žiada, aby všetky členské štáty poskytovali svoju pomoc rozvojovým krajinám bez jej viazania, a aby dodržiavali doktrínu EÚ, podľa ktorej majú byť zmluvy o poskytovaní pomoci udeľované miestnym, regionálnym alebo národným dodávateľom kedykoľvek to je možné; 19. žiada o urýchlené prijatie a vykonanie legislatívneho návrhu na zrušenie viazania pomoci Spoločenstva; 20. nalieha na EÚ, aby plne vykonávala svoj akčný plán proti nelegálnemu, neregulovanému a neohlásenému rybolovu z roku 2002 a aby poskytla materiálnu, finančnú a technickú pomoc tým rozvojovým pobrežným krajinám, ktoré majú problémy s predchádzaním nelegálnemu rybolovu v svojich vodách; 21. žiada, aby Komisia a členské štáty vynaložili aspoň 20 % svojej rozvojovej pomoci na školstvo a zdravotníctvo; so znepokojením konštatuje, že EÚ aj členské štáty sa ešte zďaleka nepriblížili k dosiahnutiu tohto cieľa; zdôrazňuje, že bez výrazného investovania do vývoja ľudskej spoločnosti a starostlivosti o zdravie sa RCM nedosiahnu; 22. zdôrazňuje význam urýchlenia a zvýšenia pomoci na očkovacie programy a programy na boj proti ochoreniam, ako je AIDS, tuberkulóza, malária a zanedbávané choroby; 23. vyzýva Európsku úniu, aby na seba prevzala náklady spojené s niektorými cieľmi, akými sú očkovanie od detského veku a boj proti malárii v spolupráci s príslušnými orgánmi; 24. žiada Komisiu a členské štáty, aby zabezpečili zaradenie pohlavného a reproduktívneho zdravia a práv do stredobodu programu RCM v septembri, a aby boli tieto uznané ako kľúčové v boji proti HIV/AIDS; Obchod a súdržnosť 25. vyzýva priemyselné krajiny, a najmä EÚ, aby vynaložili všetko možné úsilie na dosiahnutie výsledku priaznivého pre rozvoj v rámci rokovaní o rozvojovej agende z Dohy, na zabezpečenie lepšieho prístupu rozvojových krajín na trh s priemyselnými a poľnohospodárskymi výrobkami ako aj na trh so službami, vypracovanie časového harmonogramu na odstraňovanie podpory pre vývoz poľnohospodárskych výrobkov, ktorá deformuje obchod, a zabezpečenie účinného osobitného a diferencovaného prístupu k rozvojovým krajinám; 26. zdôrazňuje význam spravodlivého obchodu pri odstraňovaní chudoby; víta záväzky prijaté Komisiou v júni 2005 v Európskom parlamente v súvislosti s poskytovaním väčšej technickej a rozpočtovej podpory pre výrobcov pôsobiacich v rámci spravodlivého obchodu a zvyšovaním súdržnosti medzi všetkými politikami EÚ, a najmä rozvojovou, obchodnou a poľnohospodárskou politikou; 27. vyzýva k poskytnutiu primeranej technickej pomoci týkajúcej sa obchodu, vrátane vytvárania kapacít na účely maximalizácie príležitosti pre rozvoj vyplývajúcich z obchodu, podpory rozvoja malých a stredných podnikov a dodržiavania medzinárodných sociálnych, pracovných, environmentálnych a zdravotných noriem; 28. zdôrazňuje kľúčový význam súdržnosti politík pri zvyšovaní účinnosti a kvality pomoci; vyzýva EÚ, aby viedla celosvetové snahy a zvýšila súdržnosť svojich politík a politík členských štátov v oblasti obchodu, životného prostredia, poľnohospodárstva a migrácie so záväzkami z oblasti rozvoja; 29. vyzýva členské štáty, aby zverejnili činnosti svojich expertných úverových agentúr, aby tak umožnili transparentnú a demokratickú kontrolu; Odpustenie dlhov 30. víta záväzok G8 v súvislosti s odpustením zvyšného dlhu vysoko zadlžených chudobných krajín u Medzinárodného menového fondu, Svetovej banky a Afrického rozvojového fondu; poukazuje však na to, že zrušenie dlhu sa netýka niekoľkých vysoko zadlžených krajín s nízkymi príjmami, že odpustenie dlhu nie je v boji proti chudobe všeliekom, pretože mnohé chudobné krajiny sú málo zadlžené a že odpustenie dlhu so sebou nesie to riziko, že nevyhnutne nerieši potreby tých krajín, ktoré sú najchudobnejšie alebo ktoré to najviac potrebujú; 31. vyzýva členské štáty, aby zabezpečili, že akékoľvek odpustenie dlhu bolo doplnkom k záväzkom týkajúcim sa poskytnutia pomoci; vyzýva Spojené kráľovstvo, aby na tomto trvalo na summite G8 najmä so zreteľom na Spojené štáty, ktoré sa zaviazali odpustiť dlhy na úkor štedrejších záväzkov týkajúcich sa poskytnutia pomoci; 32. zdôrazňuje, že pri odpúšťaní dlhu by sa mali uprednostniť najmenej rozvinuté krajiny a malo by sa uskutočniť iba za predpokladu, že peniaze získané takto vládami sa použijú na pomoc tým najchudobnejším z ich spoločenstiev; * * * 33. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, hlavám štátov a vlád krajín G8, generálnemu tajomníkovi OSN, vládam krajín AKT a najmenej rozvinutých krajín, Africkej únii, MMF, Svetovej banke, Výboru pre rozvojovú pomoc OECD a vládam krajín, ktoré sú členmi Parížskeho klubu. --------------------------------------------------